बीडी पांडे अस्पताल के एमओआईसी डॉ. पीडी गुप्ता ने मल्लीताल कोतवाली में तहरीर दी। बताया कि बृहस्पतिवार सुबह वह अस्पताल में ड्यूटी पर थे। इसी बीच पुलिस लाइन के सिपाही जितेंद्र गौतम अपनी अर्द्धबेहोश पत्नी संगीता को लेकर अस्पताल पहुंचे। डॉ. गुप्ता ने संगीता को वार्ड में भर्ती कर दिया। इसके बाद डॉक्टर को सूचना मिली कि सिपाही जितेंद्र स्टाफ के साथ बदसलूकी कर रहा है। वह मौके पर पहुंचे तो सिपाही ने उनके साथ भी अभद्रता की। आरोप है कि अस्पताल से पत्नी की छुट्टी कराने के लिए सिपाही ने उन्हें, स्टाफ को जान से मार डालने की भी धमकी दी जबकि उस समय छुट्टी हो पाना संभव नहीं था। अपनी ऊंची पहुंच का हवाला देकर अस्पताल के पूरे स्टाफ का तबादला करवाने की बात भी कही। मल्लीताल के एसएसआई बीसी मासीवाल ने बताया कि डॉक्टर की तहरीर पर सिपाही के खिलाफ सरकारी कार्य में बाधा डालने, गाली गलौज कर जान से मार डालने की धमकी देने की रिपोर्ट दर्ज कर ली गई है। एसएसपी जन्मेजय खंडूरी ने बताया कि सिपाही जितेंद्र गौतम को निलंबित कर दिया गया है।